หุ้นไทยบ่ายดีดกลับหลังมีข่าวลือยุบสภา"บิ๊กจิ๋ว"ประสานขอเข้าเฝ้าฯ
ตลาดหุ้นไทยภาคบ่ายรีบาวน์ขึ้นมาจากร่วงไปแรงเกือบ 20 จุดในภาคเช้า โดยขณะนี้ล่าสุดติดลบที่ 3.88 จุด
19 เม.ย. 2553

ตลาดหุ้นไทยภาคบ่ายรีบาวน์ขึ้นมาจากร่วงไปแรงเกือบ 20 จุดในภาคเช้า โดยขณะนี้ล่าสุดติดลบที่ 3.88 จุด
นายอดิศักดิ์ ผู้พิพัฒน์หิรัญกุล ผู้อำนวยการฝ่ายวิเคราะหลักทรัพย์ บล.กรุงศรีอยุธยา กล่าวว่า การที่ตลาดหุ้นรีบาวน์ในช่วงบ่ายมาจากข่าวลือในห้องค้า เรื่องสถานการณ์การเมืองว่า จะมีการคลี่คลายในทิศทางที่ดีขึ้น ทั้งจากกระแสข่าวความเป็นไปได้ในการยุบสภา และความพยายามของพลเอกชวลิต ยงใจยุทธ อดีตนายกรัฐมนตรี ที่จะประสานขอเข้าเฝ้าฯ เพื่อขอพระราชทานแนวทางยุติความขัดแย้ง          อย่างไรก็ตาม นักลงทุนยังต้องระมัดระวังการลงทุน เพราะมองว่าลักษณะการรีบาวน์ของดัชนีน่าจะมาจากการเทรดดิ้งในช่วงสั้น          ขณะที่ นายอภิสิทธิ์ ลิมศุภนาค ผู้ช่วยผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยรีบาวน์ขึ้นในช่วงบ่ายเนื่องจากมีข่าวลือเกิดขึ้น ซึ่งนักลงทุนต้องระมัดระวังการลงทุน และกลั่นกรองข่าวลือ เพราะสถานการณ์ทางการเมืองยังไม่มีความแน่นอน ทำให้มีนักลงทุนบางกลุ่มอาศัยจังหวะในการปล่อยข่าวลือ เพื่อหาโอกาสในการทำกำไรจากการซื้อขายในช่วงสั้น ดังนั้น นักลงทุนต้องระมัดระวังและรอดูสถานการณ์ที่ชัดเจนก่อน          เมื่อเวลา 15.48 น.ดัชนี SET มาอยู่ที่ 732.28 จุด ลดลง 3.88 จุด หรือ -0.53%